SEZNAM NAGRAJENCEV

BRONASTI ZNAK CIVILNE ZAŠČITE - se podeljuje kot priznanje za požrtvovalno in uspešno opravljanje nalog zaščite, reševanja in pomoči.

Priznanja poveljnika Civilne zaščite Republike Slovenije v letu 2011 prejmejo:
Bronasti znak Civilne zaščite prejme MARTIN GRUBAR 

Gospod Martin Grubar opravlja dela in naloge poveljnika PGD Orehovica. Vseskozi sodeluje pri gašenju požarov v širši okolici. Prav tako se udeležuje reševanj v primeru elementarnih nesreč (Železniki, posredni ukrepi reševanja na Savi). Pri svojem delu usposablja mlade gasilce in organizira tabore mladih gasilcev. Je zanesljiv in sposoben. Svoje znanje uspešno prenaša na mlajši kader. S svojim zgledom dobro vpliva na ostale.

Predlagatelj: podpolkovnik Blaž Pavlin, poveljnik Brigade zračne obrambe in letalstva.

Bronasti znak Civilne zaščite prejme  MARTINA BOŽIČ

 Martina Božič je zaposlena v občinski upravi Občine Škocjan in je hkrati dolgoletna pripadnica Civilne zaščite Občine Škocjan, svoje poslanstvo je opravljala in ga še opravlja vestno in z vso odgovornostjo. V času pripadnosti CZ, ki traja že preko 30 let je skrbela za informiranost in vso aktivno organiziranost Občinskega štaba Civilne zaščite Občine Škocjan.
Svoj pečat je pustila že z delom v krajevni skupnosti, aktivno je sodelovala tudi pri nastajanju Občine Škocjan. Poleg ostalih del in nalog je opravljala naloge s področja zaščite in reševanja. V času, ko je bilo potrebno vzpostaviti načrt organiziranost Občinskega štaba Civilne zaščite je bilo njeno aktivno delovanje usmerjeno v pripravo le tega, aktivno je sodelovala pri pripravi obrambnih načrtov, je pobudnica izobraževanja za vse enote zaščite in reševanje, še zlasti enote prve pomoči. Ves čas delovanja v sistemu zaščite in reševanja je s svojim znanjem in izkušnjami dajala velik prispevek na področju preventive in izobraževanja  v sistemu zaščite in reševanja.

Poleg aktivnega dela v sestavu Civilne zaščite je že 26 let članica PGD Dolenje Dole, kjer aktivno sodeluje pri organizaciji raznih izobraževanj za člane društva in ostalih prireditev.

Predlagatelj: občina Škocjan

Bronasti znak Civilne zaščite prejme RUDOLF BUKOVEC
Rudi Bukovec je že 48 let aktiven član PGD Semič, od leta 1994 pa opravlja funkcijo predsednika navedenega društva. Dejaven pa ni le v društvu, temveč tudi v GZ Semič, kjer je že osem let član upravnega odbora, peto leto pa tudi njen podpredsednik. S svojimi izrednimi organizacijskimi sposobnostmi je dejaven tudi na področju kulture v gasilskih vrstah, saj je pobudnik in vsakoletni organizator humanitarnega koncerta “Antonov večer”, na katerem zbira sredstva za nabavo gasilske opreme in opreme, ki jo gasilci potrebujejo za nudenje hitre pomoči poškodovanim v naravnih nesrečah.

S svojim delovanjem je še bolj povezal društvo in povečal članstvo v gasilski organizaciji, kar je pripomoglo k formiranju močnega osrednjega občinskega društva 3. kategorije.

S svojim dolgoletnim delom na področju gasilstva je pomagal tako pri zagotovitvi obstoja PGD Semič, kot tudi požarne varnosti v Občini Semič.

Predlagatelj: občina Semič

Bronasti znak Civilne zaščite prejme RENATA KAMBIČ

Renata Kambič v gasilskih vrstah deluje že od otroških let, zato ni naključje, da se je ob preselitvi v novo okolje, aktivno vključila v sedanje gasilsko društvo. Njen športni duh in volja po uspehu je bil povod, da je formirala ekipo članic PGD Vranoviči, ki posega po odličnih uvrstitvah tako na občinskem kot regijskem nivoju. Ga. Kambič je vsestransko dejavna. Je namreč predsednica komisije za delo s članicami pri GZ Črnomelj in tudi članica upravnega odbora GZ Črnomelj. V belokranjski regiji je bila izvoljena v svet članic pri GZS.

Pred leti se je udeležila tečaja prve pomoči. Vedeli smo, da ima kot uspešna članica tekmovalne ekipe članic PGD Vranoviči veliko tekmovalnih izkušenj. Zaradi tega smo jo povabili v ekipo prve pomoči Civilne zaščite občine Črnomelj. Prav ona je v sedanjo ekipo prve pomoči vnesla športni duh in homogenost. S svojim sproščenim odnosom, pripravljenostjo za delo in elanom je motivirala celotno ekipo.

Predlagatelj: štab CZ Občine Črnomelj

Bronasti znak Civilne zaščite prejme JOŽE ŽUPEVEC
Dolgoletno delovanje v gasilstvu in še posebej aktivno in požrtvovalno sodelovanje v času lanskoletnih poplav.

Predlagatelj: poveljnik štaba CZ občine Dolenjske Toplice, Vilko Grandovec.

Bronasti znak Civilne zaščite prejme MINKA CVELBAR
Minka Cvelbar je v letu 2010 prevzela vodenje Krajevne organizacije RK Šentjernej in se je izjemno izkazala pri organiziranju in nudenju pomoči prizadetim ob poplavah. Že v prvih dneh poplav je obiskala najbolj prizadete hiše, organizirala humanitarno pomoč v obliki paketov in pitne vode in aktivirala prostovoljke KORK Šentjernej. Pomoč je koordinirala tudi z Območnim združenje RK Novo mesto in Občino Šentjernej. Pravočasno je oddala vse podatke o prizadetih družinah, ki prejel pomoč preko RKS. Za prizadete krajane je skupaj še z nekaterimi šentjernejčani organizirala posebno zbiranje sredstev in humanitarni koncert, ki je prinesel še dodatna sredstva za poplavljene. Še danes redno obiskuje ljudi in jim po svojih močeh pomaga. 

KORK (krajevna organizacija rdečega križa), RK (rdeči križ), RKS (rdeči križ Slovenije)

Predlagatelj: Rdeči križ Slovenije
Bronasti znak Civilne zaščite prejme PGD (prostovoljno gasilsko društvo) BELA CERKEV
Požrtvovalno in nesebično pomoč pri reševanju prebivalcev, živali in premoženja ob lanskoletnih poplavah je prebivalcem ob reki Krki občine Šmarješke Toplice nudilo PGD Bela Cerkev. Reševanje in nadaljnja pripravljenost je trajala kar štiri dni, v kateri so člani društva neprekinjeno, brez pravega počitka delovali in pomagali.

Predlagatelj: občina Šmarješke Toplice.

Bronasti znak Civilne zaščite prejme PGD (prostovoljno gasilsko društvo) JABLAN
Prostovoljno gasilsko društvo Jablan je bilo ustanovljeno leta 1983 in šteje danes skoraj dvesto članov. Je eno od mlajših društev v Občini Mirna Peč, vendar je  odlično vpeto v svoje okolje, na katerega uspešno prenaša zavest o pomenu civilne zaščite in požarnega varstva, v društvo vključuje mlado in staro ter s tem nenehno skrbi za obnavljanje gasilskega kadra, uspešno opravlja javno gasilsko službo ter je nepogrešljiv partner občine na področju civilne zaščite.

Pravi pristop do mladine se kaže v vsakoletnem včlanjenju mladih, ki redno in vestno sodelujejo na tekmovanjih in si tako nabirajo znanje in izkušnje. Vsako leto se pet ekip društva udeležuje različnih tekmovanj, v zadnjih letih pa se lahko pohvalijo tudi z večkratnimi uvrstitvami na državna prvenstva ter na izbirna tekmovanja za olimpijado. Društvo kvalitetno opravlja javno službo na področju požarnega varstva, vedno pa priskoči na pomoč tudi pri ostalih naravnih nesrečah v domači in sosednjih občinah. Tako so njihove ekipe sodelovale v odpravljanju posledic potresa v Posočju, veliko pa je bilo tudi njihovo delo v lanskih poplavah. Članom društva ni nikoli žal številni dni in noči, v katerih priskočijo na pomoč svojim občanom.

Predlagatelj: občina Mirna Peč.

Letošnji prejemniki PRIZNANJ CZ so tudi prostovoljna gasilska društva, ki praznujejo visoke jubileje. Visoka priznanja prejmejo za požrtvovalno in dolgoletno delo na področju varstva pred naravnimi in drugimi nesrečami.

In to so:

PROSTOVOLJNO GASILSKO DRUŠTVO OREHOVICA, prejme srebrni znak CZ za 110 let delovanja
PROSTOVOLJNO GASILSKO ČRNOMELJ, prejme plaketo CZ za 130 let delovanja
PROSTOVOLJNO GASILSKO ŠENTJERNEJ, prejme plaketo CZ za 130 let delovanja
in PROSTOVOLJNO GASILSKO DRUŠTVO DOLENJSKE TOPLICE, prejme plaketo CZ za 130 let delovanja
ZLATI ZNAK Civilne zaščite se podeljuje kot priznanje za dolgoletno uspešno delo pri razvijanju in krepitvi organiziranosti in usposobljenosti sil za zaščito, reševanje in pomoč, hrabra dejanja ter raziskovalne dosežke na področju varstva pred naravnimi in drugimi nesrečami.

Zlati znak Civilne zaščite je bil na osrednji državni prireditvi, 28. februarja na Brdu pri Kranju podeljen 14. INŽENIRIJSKEMU BATALJONU SLOVENSKE VOJSKE iz Novega mesta.

Pripadniki 14. INŽENIRIJSKEGA BATALJONA SLOVENSKE VOJSKE iz Novega mesta s svojo tehniko, znanjem in željo pomagajo ljudem v stiski pri vseh večjih nesrečah. Tako so se dejavno vključili v reševanje tudi v primeru lanskoletnih poplav. 

Predlagatelj: Slovenska vojska
FRANC GOLE /poveljnik štaba CZ za Dolenjsko/

Zlati znak Civilne zaščite je gospod Franc Gole ravno tako prejel na osrednji državni prireditvi, 28. februarja na Brdu pri Kranju. (povabilo na oder, branje obrazložitve in vročitev šopka)
Leta 1996 je tako odgovornost sprejel Franc Gole, kot član štaba Civilne zaščite za Dolenjsko. S svojim vestnim delom v štabu in zagnanostjo si je pridobil zaupanje in spoštovanje in tako mu je bila leta 1999 zaupana še večja odgovornost kot poveljnika štaba CZ za dolenjsko. S svojo profesionalnostjo in čutom za ljudi v stiski vedno najde prave rešitve. Modrost, nabrano skozi življenjsko obdobje uspešno prenaša na mlajšo generacijo.

Sam si najbolj želi, da nesreč ne bi bilo. Žal je le teh vsak dan več in s tem ljudi, potrebnih pomoči.  Za dosedanje prizadevno delo in sodelovanje se mu najiskreneje zahvaljujemo, prejeto priznanje pa kar najboljša vzpodbuda za naprej.

Predlagatelj: Uprava RS za zaščito in reševanje, izpostava Novo mesto.

